钦定古今图书集成/理学汇编/学行典/第098卷 > 朱子大全集 > 《答刘季章》
## 钦定古今图书集成/理学汇编/学行典/第098卷 > 朱子大全集 > 《答刘季章》

熹再启。熹病愈甚，遇寒尤剧。如今日则全然转动不
得，药饵虽不敢废，然未必能取效，姑复任之，无计可
为也。所喻已悉，但所谓语句偶尔而实却不然者，只
此分疏，便是旧病未除，所谓“诚于中，形于外”，此又何
可讳耶？无疑之病，亦是如此。适答其书，说得颇痛快，
可试取观，可见鄙意，此不复缕缕也。又谓病只在懒
惰者，亦只消得此一病，便是无药可医。人之所以懒
惰，只缘见此道理不透，所以一向提掇不起。若见得
道理分明，自住不得，岂容更有懒惰时节耶？所谓“此
外无难除之病”者，亦信未及，况自以为无，则其有者
将至矣。便敢如此断置，窃恐所以自省者亦太疏耳。
又谓海内善类，消磨摧落之后，所存无几，此诚可叹。
若鄙意，则谓才见消磨得去，此等人便不济事。若使
真有所见，实有下工夫处，则便有铁轮顶上转旋，亦
如何动得它？《大学》定本，修换未毕，俟得之即寄去。王
晋辅好劝他莫管他人是非长短得失，且理会教自
家道理分明，是为急务。此事之外，不可使有毫发杂
用心处也。然人要闲管，亦只是见理不透，无顿自己
身心处，所以如此。愿更察此，有以深矫揉之，乃为佳
耳。年来顿觉衰惫殊甚，死期将至，而朋友闲未有大
可望者，令人忧惧，不知所以为怀。季章千万勉旃，乃
所深望。

又

熹岁前得益公书，报“吴伯丰病疮甚危。适得子约书，
乃闻其讣，深为伤痛。”近年朋友读书讲学如此君者，
绝不易得，此为可惜，不但交游之私情也。闻后事深
荷老兄与无疑周全之，足见朋友之义。

又

熹今春大病，几不能起，今幸小康，然尚未能平步也。
初意若得未死，且当屏弃书册，虚心待尽。今又觉不
能顿尔捐去，亦苦头绪太多，不是老年活计，徐当以
渐节减也。益公清健可喜。近答其书，论《范文正公墓
碑》事，以病草草。今始能究其说，然自觉语言有过当
处，不知能不相怪否也？伯丰初亦不知其能自植立
如此。但见其于讲论辨得下功，剖析通贯，非一时诸
人所及，心固期以远到，不谓乃止于此，殊可痛惜。今
承来喻，又得闻其后来所守之坚，此尢不易。吾道不
幸遽失此人，馀子纷纷，才有毛发利害，便仓皇失措，
进退无门，亦何足为轩轾耶！疾少闲，亦可渐理旧闻，
向前进步否？博文约礼，不可偏废，虽孔子之教，颜氏
之学，不过是此二事。更惟勉旃，乃所深望也。